ES turi imtis ypatingo vaidmens, kai kalbama apie infrastruktūros, išsidėsčiusios abipus sausumos ar jūrų sienos ir turinčios poveikio kelių valstybių narių interesams, arba naudojamos esminėms tarpvalstybinėms paslaugoms teikti, atsparumo užtikrinimą. Kelioms valstybėms narėms svarbūs ypatingos svarbos infrastruktūros objektai vis dėl to gali būti vienoje valstybėje narėje arba net už valstybės narės teritorijos ribų, pavyzdžiui, jei tai jūriniai kabeliai ar vamzdynai. Aiškus ypatingos svarbos infrastruktūros objektų ir juos eksploatuojančių subjektų, taip pat jiems kylančios rizikos identifikavimas ir bendras įsipareigojimas juos apsaugoti atitinka visų valstybių narių ir visos ES interesus.

Sklandaus vidaus rinkos veikimo užtikrinimas – tai dar vienas svarbus ES tikslas, be kita ko, susijęs su ypatingos svarbos infrastruktūros objektus eksploatuojančių subjektų teikiamomis esminėmis paslaugomis. Todėl ES jau ėmėsi įvairių priemonių, kad sumažintų ypatingos svarbos subjektų pažeidžiamumą ir padidintų jų atsparumą kibernetinės ir nekibernetinės rizikos atžvilgiu.

Nei šios siūlomos Tarybos rekomendacijos turinys, nei forma neviršija to, kas būtina jos tikslams pasiekti. Siūlomi veiksmai yra proporcingi siekiamiems tikslams, nes jais atsižvelgiama į valstybių narių teises ir pareigas pagal nacionalinę teisę.

Pasiūlymas taip pat atitinka kitus susijusius sektorių teisės aktus. Todėl šios rekomendacijos įgyvendinimas turėtų atitikti konkrečias priemones, reguliuojančias arba galinčias ateityje reguliuoti tam tikrus susijusiuose sektoriuose, kaip antai transporto, veikiančių subjektų atsparumo klausimus. Į ją įtrauktos kitos susijusios iniciatyvos, kaip antai transporto sektoriui skirtas nenumatytų atvejų planas arba nenumatytų atvejų planas siekiant užtikrinti maisto tiekimą ir aprūpinimą maistu per krizes ir susijęs Europos pasirengimo apsirūpinimo maistu krizėms ir reagavimo į jas mechanizmas. Apskritai rekomendacija akivaizdžiai turėtų būti įgyvendinama visapusiškai laikantis visų taikytinų ES teisės taisyklių, įskaitant EPI ir TIS direktyvose nustatytas taisykles.

Į siūlomą Tarybos rekomendaciją konkrečiai neįtrauktas branduolinės energetikos sektorius, išskyrus, pavyzdžiui, susijusią infrastruktūrą, tokią kaip atominių elektrinių perdavimo linijos, kuri gali turėti įtakos tiekimo saugumui. Pagal Euratomo sutartį ir (arba) nacionalinės teisės aktus konkretiems branduoliniams elementams taikomi atitinkami branduolinės energetikos teisės aktai. Įvertinus per Fukušimos avariją įgytą patirtį, buvo sugriežtinti Europos branduolinės saugos teisės aktai, taigi nacionalinės valdžios institucijos turi reguliariai atlikti kiekvieno įrenginio saugumo patikras, kad būtų nuolat užtikrinama atitiktis aukščiausiems saugos reikalavimams ir būtų nustatyti tolesni saugos patobulinimai, taip pat kas šešerius metus atliekami ES lygmens teminiai ekspertiniai vertinimai.

Be to, juo CER direktyva papildoma ir pasirengiama jos taikymui, raginant valstybes nares prioriteto tvarka laiku užtikrinti direktyvos perkėlimą į nacionalinę teisę, pasitelkiant bendradarbiavimo tikslais ekspertus, kurių susitikimai būtų rengiami pagal Komisijos skelbiamą 5 punktų planą, ir siekiant koordinuoti bendro požiūrio į ypatingos svarbos infrastruktūros objektų testavimą nepalankiausiomis sąlygomis ES įgyvendinimą.

• Konsultacijos su suinteresuotosiomis šalimis

Rengiant šį pasiūlymą buvo atsižvelgta į 2022 m. spalio 12 d. posėdyje valstybių narių ekspertų pareikštas nuomones. Pasirengiant tam tikroms CER direktyvos nuostatoms, kol ji dar oficialiai nepriimta, iš esmės buvo sutarta dėl to, kad geresnis su parengtimi ir reagavimu į dabartines grėsmes susijęs koordinavimas Sąjungos lygmeniu duotų naudos. Valstybės narės pareiškė esančios pasirengusios dalytis patirtimi ir geriausia praktika, susijusia su ypatingos svarbos infrastruktūros objektus eksploatuojančių subjektų atsparumo didinimo priemonėmis ir metodikomis. Be to, valstybės narės pareiškė esančios pasirengusios laikytis suderinto požiūrio į ypatingos svarbos infrastruktūros objektus eksploatuojančių subjektų testavimą nepalankiausiomis sąlygomis pagal savanoriškumo principą, laikantis bendrųjų principų. Valstybės narės nurodė, kad, taikant šią rekomendaciją, ypatingos svarbos infrastruktūros objektus eksploatuojantys energetikos, skaitmeninės infrastruktūros ir transporto sektorių subjektai, visų pirma tie, kuriuos svarbiais laiko keletas valstybių narių, turėtų būti laikomi prioritetiniais. Valstybės narės taip pat palankiai įvertino Komisijos ketinimą artimiausiomis savaitėmis surengti papildomus valstybių narių ekspertų susitikimus.

• Išsamus konkrečių pasiūlymo nuostatų paaiškinimas

Tarybos rekomendacijos pasiūlymo:

–I skyriuje nustatomas pasiūlymo tikslas, taikymo sritis ir rekomenduojamų priemonių prioritetai;

–II skyriuje daugiausia dėmesio skiriama priemonėms, kurių reikėtų imtis siekiant sustiprinti parengtį tiek Sąjungos, tiek valstybių narių lygmenimis;

–III skyriuje aptariamas sustiprintas reagavimas tiek ES, tiek valstybių narių lygmenimis.

–IV skyriuje aptariamas tarptautinis bendradarbiavimas ir veiksmai, kurių reikėtų imtis siekiant didinti ypatingos svarbos infrastruktūros objektus eksploatuojančių subjektų atsparumą.

2022/0338 (NLE)

Pasiūlymas

TARYBOS REKOMENDACIJA

dėl Sąjungos suderinto požiūrio į ypatingos svarbos infrastruktūros objektų atsparumo didinimą

(Tekstas svarbus EEE)

EUROPOS SĄJUNGOS TARYBA,

atsižvelgdama į Sutartį dėl Europos Sąjungos veikimo, ypač į jos 114 ir 292 straipsnius,

atsižvelgdama į Europos Komisijos pasiūlymą,

kadangi:

(1)Sąjunga turi imtis ypatingo vaidmens, kai kalbama apie infrastruktūrą, išsidėsčiusią abipus sienos ir turinčią poveikio kelių valstybių narių interesams, arba kitaip naudojamą esminėms tarpvalstybinėms paslaugoms teikti. Taip kelioms valstybėms narėms teikiamos svarbios paslaugos ir su jomis susiję ypatingos svarbos infrastruktūros objektai vis dėl to gali būti vienoje valstybėje narėje arba net už valstybių narių teritorijų ribų, pavyzdžiui, jei tai jūriniai kabeliai ar vamzdynai. Aiškus tokių infrastruktūros objektų ir subjektų, taip pat jiems kylančių grėsmių identifikavimas ir bendras įsipareigojimas juos apsaugoti atitinka visų valstybių narių ir visos Sąjungos interesus;

(2)dviems sektoriams priklausančių ypatingos svarbos infrastruktūros objektų apsauga šiuo metu reglamentuojama Tarybos direktyvoje 2008/114/EB. Siekiant prisidėti prie žmonių apsaugos, ta direktyva nustatoma Europos ypatingos svarbos infrastruktūros objektų nustatymo ir priskyrimo jiems tvarka bei bendras požiūris į būtinybės gerinti tokių infrastruktūros objektų apsaugą vertinimą. Ji reglamentuoja energetikos ir transporto sektorius. Siekdamas padidinti ypatingos svarbos subjektų, jų teikiamų esminių paslaugų ir ypatingos svarbos infrastruktūros, kuria jie naudojasi, atsparumą, Sąjungos teisės aktų leidėjas šiuo metu rengiasi priimti naują direktyvą dėl ypatingos svarbos subjektų atsparumo (CER direktyva), kuri pakeis Direktyvą 2008/114/EB ir apims daugiau sektorių, įskaitant skaitmeninę infrastruktūrą;

(3)be to, Europos Parlamento ir Tarybos direktyvoje (ES) 2016/1148 dėl priemonių aukštam bendram tinklų ir informacinių sistemų saugumo lygiui visoje Sąjungoje užtikrinti dėmesys sutelktas į kibernetines grėsmes. Ta direktyva bus pakeista nauja Direktyva dėl priemonių aukštam bendram kibernetinio saugumo lygiui visoje Sąjungoje užtikrinti (TIS 2 direktyva), kurią Sąjungos teisės aktų leidėjas šiuo metu taip pat rengiasi priimti;